钦定古今图书集成/明伦汇编/官常典/第650卷 > 厉昇
## 钦定古今图书集成/明伦汇编/官常典/第650卷 > 厉昇

按《明外史循吏传》：“昇字文振，无锡人。由国子生为浙
江青田知县。县居万山中，地固硗”又承叶宗留乱
后，民贫而猾，号难治。昇治之有方，民感其惠。初，有周
姓者，与盘石卫卒讼，积五年。昇听之数语遂服。出而
泣曰：“令厉公早至，安有是哉！”境内银矿发，监司临视，
议岁入贡。有术者谓山木大秀，所产必广。昇折之曰：
“金能克木，若金既盛，木何由秀？”监司不信，同列劝昇
从之，昇曰：“如吾民何？”申辨数四，必寝乃已。镇守中贵，
以视矿岁一至，所费不赀。昇供亿无缺而已，于他费
大省，以故民获安业。乃劝学兴贤，旌举节孝，礼文亦
彬彬焉。昇屡请老，辄留于民。后入觐，遂乞归。民闻欲
追留，已抵家矣。乃立碑纪绩，且祠祀焉。既殁，众设祭
哭于祠所。